LGBT zajednica

LGBT zajednica ili gej zajednica ili queer zajednica je naziv koji označava socijalnu povezanost gejeva, lezbejki, biseksualnih i transrodnih osoba, koje dele slična lična i društvena iskustva, političke interese za priznavanje LGBT ljudskih prava i sličnu kulturu i vrednosti.

Zajednica se može uže podeliti na manje delove, koje se međusobno razlikuju po polu, seksualnoj praksi, kulturnim odlikama ili potrebama: gej zajednica (kada se ovaj termin odnosi samo na gej muškarce), lezbejska zajednica, drag queen zajednica, bear zajednica, learther zajednica, punk zajednica itd.

U zajednicu nisu uključene sve LGBT osobe, niti su u zajednicu uključene samo LGBT osobe. Deo LGBT zajednice čine, takođe, heteroseksualni prijatelji i prijateljice LGBT osoba, kao i članovi porodica ili pojedinici koji se zalažu za poštovanje prava i ljudskog dostojanstva LGBT osoba. Važan deo tzv. „gay fiendly“ članica LGBT zajednice čine fag hag (u LGBT zajednici u Srbiji ponekada se koristi termin heguša), heteroseksualne žene, koje uživaju u društvu gejeva, često označene kao najbolje drugarice.

S druge strane, neke LGBT su geografski udaljene od većih gradova sa razvojenom zajednicom, tako da ne mogu da učestvuju u njenom životu; druge, pak, su politički udaljene od vrednosti promovisanih u LGBT zajednici i same odlučuju da se izdvoje.

U većim gradovima postoje gej sela ili „gayborhoods“ u kojima se najaktivnije odvija društvena razmena između LGBT osoba. Uticaj koji LGBT zajednica ima na razvoj LGBT pojedinaca i pojedinki se najbolje može primetiti u miljeu gej sela, u kome društvena interakcija između LGBT osoba brzo i snažno utiče na izgradnju estetskih i etičkih normi, razvoj specifičnog humora, interesovanja, načina odevanja i drugih društvenih praksi koje se uspostavljaju socijalizacijom u bilo koju vrstu zajednice. 

Važan deo LGBT zajednice predstavljaju LGBT organizacije koje promovišu poštovanje prava i društveno prihvatanje LGBT osoba. Politički aktivizam, takođe, igra veliku ulogu u životu LGBT zajednice. Premda LGBT zajednica snažno naginje ka levoj političkoj opciji, mogu se sresti neretki izuzeci koji podržavaju konzervativne ideje. Jedan od najilustrativnijih primera je holandski političar i favorit na nacionalnim izborima 2002. godine Pim Fortuyn, koji je zastupao isključivu anti-imigrantsku politiku i jak anti-islamistički stav.

LGBT zajednica igra važnu ulogu u socijalizaciji i razvoju identiteta LGBT osoba i predstavlja socijalnu mrežu u kojoj se začinju i ostvaruju emocionalni i partnerski odnosi.

Karakteristika LGBT zajednice, za razliku od zajednica verske, rasne, nacionalne ili neke druge prirode, jeste da ona ne predstavlja primarnu zajednicu njenih članova u kojoj su oni socijalizovani od početka života, već njeni članovi moraju da je „traže“. LGBT osobe odrastaju u heteroseksualnim zajednicama i odgajane su po heteroseksualnom modelu. Samo postojanje LGBT zajednice neki objašanjavaju heteroseksizmom ni diskriminativnim odnosom šireg društva prema LGBT osobama.

Vrednosti koje LGBT zajednica neguje su ponos, različitost, individualnost i seksualnost. Po pravilu, uz izuzetke, zajednica lako prihvata i podržava pripadnike i pripadnice različitih rasnih, nacionalnih, verskih, klasnih i drugih grupa.

Kritike koje se javljaju na račun LGBT zajednice uglavnom govore o samo-getoizaciji LGBT osoba, kao i o komercijalizaciji LGBT dešavanja. Radikalniji delovi LGBT zajednice kritikovaće zajednicu zbog prihvatanja nekih heteroseksualnih društvenih modela.

Povezano 
 LGBT kultura
 LGBT organizacije
 LGBT istorija
 LGBT simboli

LGBT kultura
Društvo